Ego Galterus, Dei gratia Lingonensis episcopus, presenti scripto tam futuris quam presentibus notum fieri volo quod Rainaldus, vicecomes Tornodorensis, et Hugo Catinus, frater ejus, in elemosinam dederunt et concesserunt ecclesie Fontaneti, quidquid juris habebant apud Noville Montem, et in toto territorio ejusdem loci, quidquid scilicet ibi proprium habebant, et quidquid alius ab eis ibi tenebat, concessit etiam idem Rainaldus prefate ecclesie fratribus, omnia casamenta sua acquirenda, et Hugo Catinus casamentum Bartholomei de Marmania, quocumque modo acquirere possent. Propter hec vero, Fontanetenses predicto vicecomiti Rainaldo, et fratri ejus Hugoni, dabunt unicuique scilicet de sua parte annuo censu VIII sextarios annone, dimidium frumenti et dimidium avene, et decem solidos, ea tamen conditione quod de eodem censu Rainaldus et Hugo et eorum heredes, nulli alii ecclesie facient elemosinam nisi Fonteneto, nec cuiquam homini aliquo vero tradent eumdem censum, nec vendent, nisi Fontenetensibus, si tantum ipsi quantum alius dare voluerint; annone reddente terminus est a mense Augusto usque ad festum Omnium sanctorum, denarios vero toto Martio. Hec omnia laudaverunt uxores eorum et filii. De laude uxoris vicecomitis Margarite et filiorum ejus, Odonis, Odonis, Rainaldi, Jocelini et filie ejus Emeline, testes sunt: Teobaldus, capellanus Quinciaci, Paganus de Lania, Rocelinus cognatus ejus. De laude uxoris Hugonis Catini, Lore, et filii ejus Raimundi et filie ipsius Agnetis, sunt testes: Wiardus de Seneveio, Silvester prepositus Grinionis, Airardus de Montebarro. Actum anno ab incarnatione Domini M°C° sexagesimo VIIII°.